정조 19년
乙卯七月初二日辰時上御熙政堂諸承旨持公事入侍時行都承旨黃昇源左副承旨南公轍右副承旨李勉兢同副承旨柳匡天記事官趙台榮假注書吳泰曾記注官金錫泰金良倜檢校待敎徐有榘以次進伏訖上曰沁留今日下去乎勉兢曰明將辭陛云矣上曰各房有何公事乎昇源等曰留院公事昨已入啓故今無更稟者矣上命下所入公事令諸承旨分書判付訖命書傳敎曰今日諸承旨持公事入侍之先行於次對所以眎自强不遑逸之意而六房無公事未免欠誠之歸況次對之使之來會意在民國若或無一訏謨之及於民憂國計如政院六房之無公事則是豈當暑臨殿之意乎預令詣閤大臣卿宰知悉言路二字漸作弁髦名以臺閣者近來次對皆以不參爲謄錄設使其言不得用未必臆決而違召如使其言當理除非禁令何至一味訑訑乎前此飭諭何如而違牌依舊更令政院申加嚴飭兩司仍敎曰注書先爲出去此意傳于大臣仍爲引見之地可也台榮承命出上曰左副代察兵房同副姑勿退去其外承旨先退而都承旨出去使之申飭兩司違牌切勿呼望實注書立延英門外牌去來連爲催促可也事變假注書任厚常與左議政兪彦鎬判敦寧徐有隣行漢城判尹金持默行司直沈頤之行禮曹判書閔鍾顯行吏曹判書尹蓍東戶曹判書李時秀兵曹判書沈煥之水原留守趙心泰行副司直徐有大趙鎭寬漢城左尹李漢豐行副司直徐龍輔大司諫李殷模執義李景溟司諫申禹相掌令金聖甲獻納沈銖正言李東冕以次進伏彦鎬曰日熱比甚聖體若何上曰一樣矣彦鎬曰王大妃殿氣候何如上曰一樣矣彦鎬曰惠慶宮氣候何如上曰一樣矣彦鎬曰臣等有萬死難贖之罪自上屢勤辭敎旣蕩滌之又開釋之況復曲軫臣等進身之路前後批敎竝爲收還此不特臣等之幸也卽擧國臣民之所共欽仰者也第伏念近日過擧頻複不已一經此事擧朝奔波臣等之顚頓妄錯固無足論而朝綱之漸頹國脈之漸傷職此之由也以至今番其往其來無以明知罪人還配初無文蹟之昭布只憑畿伯之謄送筵敎而始知之矣王言如綸臣等之奉而信之如四時之行矣上曰予豈以不去而謂之去乎如是則非權也卽詐也僞也焉有詐僞而播誥於卿等乎且卿等今番之擧古有是否六大臣一時尋鄕卽空國而去也日前傳敎亦有示意者而不得不爲卿等惜之也彦鎬曰無知妄作之罪固自知之而一段本情亦有窮蹙可矜者伊時事豈不萬萬切迫乎登對無路箚疏有禁罪人之跳入城闉幾多日矣而不敢爭難視若尋常臣等雖甚無狀顧其職則大臣也其負國之恥路人亦將嗤點在臣等自處之義不得不鄕盧俟勘矣上曰作此論者誰爲最先彦鎬曰首論者臣也而諸大臣亦各從己見也非苟同也上曰古之大臣猶曰循塗守轍也此雖謂法例邊事而公家事不可以法例邊而忽之創出無於古之事也卿若眞有長往之心則卿之獨行猶或可也而何必與諸大臣相率以去乎彦鎬曰他大臣豈以臣言爲準而定其去就哉各思自處之義偶有同行之擧矣上曰大抵此事自己酉以後專輒變爲排衛排衛變爲頹垣破壁至於今年則大臣一時去國可驚可駭之事一節深於一節蓋大臣萬目具瞻之地而有此史乘所無之擧如是而合於事面乎否乎彦鎬曰專輒排衛莫非群下之罪而雖以今下聖敎言之一年二年凡幾度矣過中之擧豈不太頻乎旣往之事雖不追提方來之憂無所不至伏願自今深留聖意使公議少伸而世道復靖焉上曰尋鄕之行分路作伴偕來之承宣纔出十里大臣已先去二十里無遲遲吾行之意而有望望然去之跡大臣去就恐不當若是今則沁留已出矣其去亦分明更有何慮乎彦鎬曰江華留守金履翼今已肅命矣使之今日內辭朝何如上曰依爲之出擧條彦鎬曰昨以命召之互換有承宣譴罷之命而臣於祗受之際不能折見亦未免矇然之失矣上曰卿何必自引欲以命召事一番下敎者久矣御押事體自別故雖大臣道逢佩符之官亦必回避年前捕將李漢昌路逢故相徐命善下馬故相筵奏請罷御將亦當知之矣予在春宮每當隨駕時密符命召亦必爲下故春坊吏在前先告而至於時任大臣例兼師傅故必送春坊最下員告以回避其外珮符者爲之低輦而過其所體重何如而聞近日從門隙出納云事甚猥屑昨於批旨已有所敎使之定式矣彦鎬曰此咸鏡監司趙宗鉉狀啓也枚擧會寧府使崔景岳牒報以爲本府開市時牛馬料每年容入爲千餘石而本府所在元會付耳麥只爲二百三十六石零臣營句管營賑耳麥一千石移劃需用其代以茂山所在常平廳牟六百六十六石零從折米數還報移錄事請令廟堂稟旨分付矣開市牛馬料之先爲移屬從後還報自是已例請依狀請許施從之何如上曰依爲之出擧條彦鎬曰卽前統禦使許任所報則備陳營樣殘薄莫可支過之狀仍以爲所捧錢穀多入於停減之中錢則姑先以贖公錢中推移取用而至於米租則實無推移之路自六月至九月合四朔將卒奴婢等放料之需節約磨鍊則米爲六十四石租爲一百九十一石亟賜區劃爲辭矣喬桐一邑最被荐饑所屬三道各邑亦多歉荒番錢屯租及還穀耗條之或減或停其數夥然前統禦使計數論列報請給代而停退條中以錢上下者待秋捧自可充報故姑令先爲推移於船材屬公條庫儲錢而至於穀物蕩減居多雖使推移實無待秋捧可報之路而多數劃給其勢誠難以目下秋成前不得不放下數爻酌量更報之意分付矣再次報辭又如此則不可不及今區劃而取考三道所屬附近邑穀簿則畿湖諸處穀物極其枵然無以着手只海西之延安白川兩邑昨年稍登之後庫在不至尠少延安米四十石租一百四十一石白川米二十四石租五十石特許移劃以爲秋捧前需用事分付統禦使及海西道臣何如上曰依爲之出擧條彦鎬曰龍仁縣令乃是禁衛營兼把摠而今番華城守城節目中以協守將啓下矣禁營兼把摠則以陽智縣監移定之意分付何如上曰依爲之出擧條彦鎬曰頃因奉命史官尹致永所懷安邊府交濟穀五倉分置便否採探民情論理狀聞之意行會該道矣卽見咸鏡監司趙宗鉉狀啓則以爲交倉設置必就海津者專爲其便於船粟則南北關各邑均有交穀交倉其中豈無道理稍遠受糶難便之處而今玆安邊之民不便元山之斂散咸願五倉之分置者欲據文高永分設之例其受其納還民所同而第本府坊面合爲十三而世情等九社本屬五倉文山毛只等兩社處在中央俱非五倉之屬府倉最近此兩社屬之府倉永豐衛益兩社則距五倉絶遠而永豐稍近於奉龍衛益稍近於府倉從便分屬如法糶糴如値移轉之時以此五倉屬之民輸彼三十里之津則地近力均似不貽弊請令廟堂稟旨分付矣斂散之際民情稱便移轉之時道里轉近史官之言道臣之啓俱無異同依狀請施行何如上曰依爲之行司直沈頤之曰民弊所關雖不得不許施交濟倉設施法意至嚴若以一邑民情許其移捧於本邑各倉則設倉法意終至蕩然之後已此亦不可不念臣意以爲準其數作爲恒留穀輪回糶糴則法意不廢而民弊自祛矣上曰守使之言旣如此卿退與僚相及曾經道伯爛商草記可也出擧條彦鎬曰冬至使例於六月大政差出而大政旣退行則有難遲待分付銓曹卽爲差出何如上曰令政院政官牌招開政差出可也出擧條上曰冬至使差出自前都政退行時有何所據之例乎吏判等當知之矣蓍東曰昔在肅廟朝以都政雖或退行冬至使差出無過六月之意有所定式矣上曰亞三銓舊望今有幾人蓍東曰亞銓只有二望三銓竝曾通而未經者爲四人矣命書榻敎曰吏曹參判前望單子入之參議則承旨外任外以無故人差出待下批一體牌招上曰洪明浩尙在拔望中乎蓍東曰姑未復望矣上曰此欲一番下敎而未果矣彦鎬曰向以摠戎廳貢米預買事依下敎査出草記論勘矣更因下敎此外犯科者申飭惠廳各別査究以至杖問諸貢人而摠廳外更無犯者云何以爲之乎上曰反爲撓民之端置之可也有隣曰每當慶禮自朝家有舊還蕩減之命則各道擧行率多停退者昨年停退今年當捧之謂也未捧者卽停退外當捧條中未捧之謂也條件陷落本自不同而外方之昧例如此此後則舊還最近年條蕩減命下之時只就未捧條蕩減停退條有特敎乃行餉與還亦各不同蕩減下敎若及舊餉還則竝餉還蕩減若及舊還則只還上蕩減以示區別之意事一體出擧條知委何如上曰依爲之出擧條持默曰本營太條不足故換用於均廳矣今則已爲防塞而自京貿太勢無其路沁都留食太條有裕分還之時民受其弊銄穀雖云體重京營支放亦係不輕限三百石取用似好而不敢擅便下詢大臣處之何如上曰大臣之意何如彦鎬曰旣是該營穀物數亦不至夥多依所奏許其取用恐似無妨矣上曰依爲之出擧條上曰沁都及沿路三邑每當如此之時校吏軍民無不受害罷頓多端其所謂有庳之民奚罪不可不別般軫念何以則有慰撫之道耶彦鎬曰此則不必別加慰撫從今以往無使竄謫之人更出島中則吏民有何受弊之端乎命書榻敎曰江華留守入侍厚常承命出傳與江華留守金履翼偕入進伏頤之曰臣廳漸就凋弊莫可收拾之狀雖不敢一一煩陳其中有不可不趁今變通者營庫沈醬儲置之數合爲八百餘甕而已成塵土不堪近口者爲二百餘甕以此成塵土者年年加鹽徒費財力終爲無用之物事甚無義此後則以加鹽新沈十甕後舊甕中成土味變者依新沈數次次埋置逐年爲例則元數自在而似無如前陳棄之弊故敢此仰達矣上曰依爲之出擧條頤之曰狀啓後錄成冊依日前擧條判下者今方區別條件以此行會矣上曰後錄之換以成冊專出省約之意而或有判下無處聯付草紙此亦不成事體矣有隣曰狀啓後錄紙入甚夥爲弊多端害歸於民臣亦曾經湖南伯稔知此弊換用成冊似爲一分省約之道亦有不得不依前後錄者矣上曰狀啓之頻數莫近時若年前有所飭敎煩瑣者不必啓開矣非但各道成冊之不一其規參司外方亦各不同雖以逃老故成冊言之應頉者之病狀無不載錄而京軍門則初無代定成冊外邑之族帥隊正亦皆書動慢而京軍門則竝與將校之勤慢而不書事甚斑駁欲一提敎定式而不無瑣屑繁撓之歸不爲之矣鍾顯曰顯陵陵上石物傾頹處奉審後當爲修改而修改之際恐有莎草改築之慮事涉重大今若別立一石柱從傍拄支則可以堅完不動矣此有健元陵舊例敢此仰達矣時秀曰健元陵修改時匠手今亦見在故自臣曹發遣郞廳率匠手往審以來矣上曰依此爲之好矣蓍東曰近來市直自分還賜米之後大有低減之效而槪以麥登與秋農豐稔之先聲論之則尙未免踊貴矣如此之時法司之侵責市民不無襲謬之弊且捕廳校卒輩江上米商處往來恐動潛自討食者則猶夫前日云此爲搔擾倍於京市依月前朝家申飭各別嚴禁俾無復踵侵漁之習爲宜故敢此仰達矣彦鎬曰此事自廟堂筵稟而出擧條申飭不啻嚴截則秋曹京兆及捕廳事當着意擧行而全不察飭致有此憑藉侵責之弊揆以國綱誠甚駭然刑曹漢城府當該堂上及捕廳當該大將査出捧現告竝施罷職之典何如上曰依爲之出擧條蓍東曰今春以禁府都事任希復改差其代卽爲擬望以入而尙未蒙點故其所擬望之人亦不敢更擬他職矣命書榻敎曰禁府都事任希復改差分揀時秀曰通津致敗後漕倉辛亥條大同米以拯劣米例收捧事自廟堂覆啓蒙允矣本曹所納密陽靈山玄風等三邑米太一千五百九十石零乃是同時臭載則事當一體施行而癸丑年自通津府米代錢三千七百三十五兩零先爲上送臣曹亦姑爲捧置每石代錢幾兩初不定數矣若以拯米例磨鍊則未收不過爲二百六十九兩三錢四分而今不可更責於通津之民勢須徵出於三邑監色與沙格依此數分數徵捧卽速上送之意分付該道道臣恐合事宜故敢此仰達矣上曰依爲之出擧條時秀曰近來公私銀貨漸至匱乏若有不時客使應接則事勢誠爲罔措前此以各道設店採取事自廟堂措辭行會非不申嚴而今至經年終無實效諸道諸邑豈眞無一處可以設店之理乎此專由於道臣守令俱不實心探採之致事之寒心莫此爲甚雖以端川一事言之臣纔聞定送計士歸報之言不但舊店而已銀脈豐盛可採之處不止一二云臣意則先自端川爲始依例設店嚴飭該道眼同着意照檢俾無有名無實之弊實合事宜故敢此仰達矣上曰依爲之出擧條時秀曰明年別使方物之當爲幾次雖未可預料而事當預先措置故紬屬則前判書臣沈頤之筵稟添數磨鍊紙物則自惠廳增起上下而苧布一種尙未區處貿取之節漸晩曝白之期將近市民輩日事號訴恒留之數雖難遽然增加若以謝恩進賀二使行方物所入及今量宜區劃則庶無臨時窘速之弊下詢大臣處之何如上曰大臣之意何如彦鎬曰苧布貿取漸致節晩則似宜及時區劃俾無窘速之患矣上曰依爲之出擧條二十八行刀割上曰言之當否猶屬餘事似非犯禁實則犯禁卿則爲先罷職煥之曰臣伏承嚴譴雖極震惶所奏者出於愚忠未蒙允則不敢退矣上曰卿則加施不敍之典矣出擧條彦鎬曰臣於俄者略陳衷情而今此兵判所奏亦臣之言也兵判被譴臣獨倖逭者已切愧恧而日昨下敎之後疏啓雖不敢冒呈身旣登筵何可噤默不言乎且其所言卽一國大同之情則不宜若是之摧折兵曹判書沈煥之罷職及不敍之命特爲還收以光弗咈之聖德是臣區區之望也上曰卿言亦好特從卿請還收可也出擧條心泰曰昨年本府各樣身保米停退或代錢厥數夥然將士支放無以排用甲寅條捧留大同米一千四百石姑先推移支放後以錢代留之意狀請蒙允以爲待秋成停退條準捧充報之地矣今則身保米停退竝入於蕩減之中其所充報之道便同無麪不托大同米六百二十二石零以蕩減條給代其餘七百七十石零依初狀請以錢代留何如上曰依爲之出擧條有大曰本營陞戶雖云數少近來外邑不念所重間有苟充之弊殊涉未安從今以後原籍有根着壯實良丁各別抄擇上送之意出擧條申飭何如上曰依爲之出擧條上敎鎭寬曰荒政船制有所考訂成出冊子乎鎭寬曰略有條定而成書則未及矣漢豐曰毋論京外之各衙門吏胥之額外加出已是痼弊而其中秋曹與京兆以決訟之地皆欲覘吏則爲弊不些外邑則遊衣遊食之類輒皆冒入其數之比前倍蓰幾乎邑邑皆然故倉穀之欠逋民間之受害勢所必至臣意則亟令廟堂視其邑之大小酌量定數毋敢違越俾有實效恐合事宜故敢此仰達矣上曰外邑事各有道伯而京司則爲弊必甚吏胥亦民加出之弊令廟堂各別嚴禁斯速陞實至於刑曹漢城府則給料之聖恩何等曠絶則焉敢加出於格外乎其委折亦令廟堂査問釐正草記以此擧條出朝紙俾各知悉毋或更犯可也龍輔曰抄戶再巡之還今將分給而向來賜米之民雖曰最貧殘旣是白給則不必更入於巡還矣有隣曰白給之米數爲三斗量旣高準又不還納較諸還民受賜已多渠輩亦不敢復望矣上曰兩司進前殷模等進前上曰舊啓只擧尾辭可矣殷模等奏曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情上曰不允出擧條殷模等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條殷模等曰請物故罪人國榮亟施孥籍之典上曰不允出擧條殷模等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條殷模等曰請承款後物故罪人九宗亟施孥籍之典上曰不允出擧條殷模等曰臣等有區區所懷敢此仰達矣向來設禁之敎以昧爽前後作爲定式而懲討大義擧國同情則豈可以昧爽前後有所區別也哉臣等抑鬱罔措之忱有不可言而日前諸大臣傳諭有批敎中兩件事反汗之命臣等不勝欽仰之至今此設禁二字亦如大臣書啓中處分一體反汗臣等之所千萬顒望者也上曰不允出擧條勉兢曰筵席進退自有常度臺閣事體尤宜自別而執義李景溟掌令金星甲旣已就座旋又進伏有損臺體竝推考何如上曰依爲之出擧條景溟星甲曰臣等見識魯莽言議巽軟本不合於淸朝耳目之任而適値今日賓對有命冒沒登筵與諫院諸僚合陳所懷之際擧措生疎追後進伏致有承宣請推之擧臣等何敢一刻晏然於臺次乎請命遞斥臣等之職上曰勿辭亦勿退待出擧條景溟等曰請亟寢秋曹罪人柳師文放釋之命仍令王府設鞫嚴問期於得情夬正王法上曰柳星漢事以身故停啓之後此啓之獨留不成說雖曰罪名各異其實則一事也法綱之外有關風化斯速停啓出擧條殷模等曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條殷模等曰請逆賊尙魯亟施孥戮之典上曰不允出擧條殷模等曰請亟寢秋曹罪人柳師文放釋之命仍令王府設鞫嚴問夬正典刑上曰依憲批斯速停啓出擧條銖曰辨聖誣一事卽目下大義理也如臣不忠尙不能出言盡力而其所沬血之義腐心之痛上自朝廷百僚下至閭巷士庶具此秉彝之心者寧有異同之見也近者太學之通諭湖儒之疏擧俱出於忠憤所激而竊伏聞江華留守金履翼招致一儒生乃以湛滅網打等語恐喝威脅無所不至必欲沮敗而後已噫彼履翼亦今日臣子也其於辨聖誣討奸賊之義一何相反之至此也如此悖常之類不可置而勿論臣謂金履翼施以刊削之典宜矣上曰豈可以如許塗聽道說至登臺啓乎不允出擧條銖曰儒賢國家之元氣士林之宗仰則聖上之敬禮宜無異於待大臣而伏見近日處分尋鄕諸大臣則屢下敦諭終致還朝退歸之儒賢姑無更來之期此實晠世之欠典朝著之缺望臣謂高城郡守李城輔處更加別般恩禮期於從近登朝宜矣上曰與其羈靡孰若曲諒大臣與臺臣相可否卿意如何彦鎬曰臺臣敦召之請固好而臣意則儒臣旣引義經歸必不以見職更爲簉朝旣知其然而促令赴任恐有欠於聖朝優待之方似合有體諒之道矣上曰卿言正合予心務實之政實爲待山林之道決知其以現任不欲復來一味催督及乖禮使之方高城郡守李城輔今姑許遞民邑之弊不可不念令該曹今日政差出使之當日辭朝給馬下送可也出擧條勉兢曰漢學講則依專經殿講例每年四孟朔令政院稟旨擧行吏文製述則依文臣製述例每年春秋仲朔亦令政院稟旨擧行事新爲定式自今秋孟朔當爲稟旨矣吏文製述則依文臣製述例每於二八月初一日以何日爲之仰稟恐合事宜至於漢學殿講則依專經殿講例不可無元定之日且聞漢學應講冊子尙未印頒諸文臣姑未肄習云今朔則恐無以應講故敢此仰達矣上曰依爲之漢學殿講以孟朔十六日定式可也仍命退諸臣以次退出